Ελίνα Κωνσταντοπούλου

Τα πρώτα χρόνια (1988 - 1992)

Η Ελίνα Κωνσταντοπούλου γεννήθηκε στην Αθήνα με το όνομα Μαρία-Ελπίδα. Από μικρή έδειξε την κλίση της στο τραγούδι, γι' αυτό και φοίτησε και στο Εθνικό Ωδείο. Άρχισε να τραγουδά επαγγελματικά μόλις τελείωσε το Λύκειο, παίρνοντας μέρος σε μουσικούς διαγωνισμούς, όπως η Σκυτάλη στην Τέχνη με κριτές τον Ιάσονα Τριανταφυλλίδη, τη Ροζίτα Σώκου κ.ά. Την ανακαλύπτει το 1992 ο Θάνος Καλλίρης και τη συμπεριλαμβάνει στον δίσκο 1.500 Φιλάκια Fresh Hits, όπου ερμηνεύει 4 τραγούδια, τα Γύρνα ξανά, Εσύ κι εγώ, Παιχνιδάκια και Αγοράκι. Την ίδια χρονιά η Ελίνα κάνει φωνητικά στο δίσκο της Καίτης Γαρμπή "Του φεγγαριού αναπνοές".

Σαν Παραμύθι (1993)

Το 1993 γνωρίζεται με τον άσημο ακόμη τότε Νίκο Τερζή, ο οποίος δέχεται να της γράψει τραγούδια για τον πρώτο προσωπικό δίσκο της. Ο δίσκος κυκλοφορεί το καλοκαίρι του 1993, με κυριότερες επιτυχίες τα τραγούδια Έρημος και φυσικά το Όταν το τηλέφωνο χτυπήσει, που την έφερε στο προσκήνιο και είναι ίσως το τραγούδι-σφραγίδα της Ελίνας Κωνσταντοπούλου.. Από πολλούς θεωρείται το σημαντικότερό της κατόρθωμα στη διάρκεια της βραχείας αλλά επιτυχημένης πορείας της. Πρόσφατα, διασκευάστηκε από τον Κωνσταντίνο Χριστοφόρου. Ο δίσκος έγινε χρυσός το καλοκαίρι του 1993.

Eurovision 1995

Η Ελίνα επιλέγεται ως εκπρόσωπος της Ελλάδας στον διαγωνισμό της Eurovision στο Δουβλίνο με το τραγούδι Ποια Προσευχή σε μουσική του Νίκου Τερζή και στίχους του Αντώνη Παππά. Το θέμα του τραγουδιού ήταν εμμέσως το Μακεδονικό Ζήτημα, ήταν λοιπόν από τις λίγες φορές που η Ελλάδα έστειλε στη Eurovision τραγούδι με συγκαλυμμένο πολιτικό μήνυμα (Μαρίζα Κωχ - Παναγιά μου, Παναγιά μου, Κλεοπάτρα - Όλου του κόσμου η ελπίδα). Παρ' όλο που η Ελίνα απέσπασε πολλές θετικές κριτικές για την ερμηνεία της, η υπόλοιπη Ευρώπη δεν πείστηκε και η συμμετοχή κατέληξε στην 12η θέση με 68 βαθμούς. Το τραγούδι οπτικοποιήθηκε στα Μετέωρα, με ατμόσφαιρα μυστικισμού, κάτι το οποίο ενισχυόταν από την παρουσία των Αρχαίων Ελληνικών στα φωνητικά του τραγουδιού, και συμπεριλήφθηκε στον επόμενο προσωπικό δίσκο της.

Τη Ζωή μου Λυτρώνω (1995)

Ο επόμενος προσωπικός δίσκος της Ελίνας Κωνσταντοπούλου είναι αποτέλεσμα συνεργασίας με τους Νίκο Τερζή  και Αντώνη Παππά. Αν και μικρός σε διάρκεια (περιείχε λιγότερα από 10 κομμάτια), έγινε χρυσός. Κυκλοφόρησε μετά τη λήξη του διαγωνισμού της Eurovision και περιείχε και το Ποια Προσευχή. Άλλες επιτυχίες του δίσκου ήταν τα τραγούδια Είναι που είμαι Ερωτευμένη και κυρίως το Όταν θα με χάνεις. Και για τα 2 κομμάτια γυρίστηκε video clip. Η Ελίνα Κωνσταντοπούλου εκείνη τη χρονιά ήταν υποψήφια στα βραβεία Ποπ Κορν στην κατηγορία Καλύτερη Γυναίκα Τραγουδίστρια μαζί με τις Αλέξια, Ευρυδίκη, Μαντώ και Άννα Βίσση.

Άκουσέ με (1997)

Δύο χρόνια μετά την τελευταία της επιτυχία, γνωρίζεται με τον μουσικοσυνθέτη Γιάννη Καραλή, που εκείνη την εποχή έγραφε όλους τους δίσκους της Λίτσας Γιαγκούση, με μεγάλες επιτυχίες στο ενεργητικό του. Έτσι, προέκυψε ο δίσκος Άκουσέ με που κυκλοφόρησε το 1997 και περιείχε δυο μεγάλες επιτυχίες : Άκουσέ με, Θεία Δίκη. Ο δίσκος αυτός έδωσε μεγαλύτερη ώθηση στην καριέρα της, καθώς θεωρήθηκε <<παιδί>> του Γιάννη Καραλή και δεν θα μπορούσε να λείπει από το αφιέρωμα που του έκανε η Ελένη Μενεγάκη το 1997, όπου η Ελίνα Κωνσταντοπούλου τραγούδησε μαζί με τη Λίτσα Γιαγκούση και τον Πασχάλη Τερζή.

Ένστικτο (1998)

Πολυσυλλεκτικός δίσκος που κυκλοφόρησε στα μέσα του '98 και έβγαλε αρκετές επιτυχίες, όπως το Έλεος, Ποιο κρεβάτι, Άντε ρώτα να σού πούνε, Ρούχο λερωμένο, Να με θυμάσαι. Η πορεία της Ελίνας βρίσκεται στο ζενίθ της επιτυχίας, με αποκορύφωμα την εμφάνισή της σε σόου της Κορομηλά. Την ίδια χρονιά, η Ελίνα έκανε μια guest εμφάνιση στην κωμική σειρά του mega "Δύο ξένοι", όπου κι ακούστηκαν κάποια από τα τραγούδια του προηγούμενού της δίσκου! Πλέον, η Ελίνα θεωρείται σημαντική παρουσία στο ελληνικό τραγούδι. Όμως, με την έξαρση που είχε ξεκινήσει τότε το Διαδίκτυο, οι απαιτήσεις των δισκογραφικών εταιρειών αυξάνονται ολοένα και συνεχώς, παρασύροντας όλο και περισσότερους καλλιτέχνες στη λήθη, μη μπορώντας να αντεπεξέλθουν. Ερήμην της, η Ελίνα υπακούει στις αυξανόμενες απαιτήσεις, υπερτιμώντας τις δυνατότητές της, με αποτέλεσμα η καριέρα της να εξανεμιστεί μέσα σε 2 χρόνια από το Ένστικτο.

Θα Αλλάξω τα Δεδομένα (1999)

Σημαδιακή χρονιά και ο τίτλος του άλμπουμ για την Ελίνα Κωνσταντοπούλου, καθώς το 1999 παντρεύτηκε και έκανε μία ακόμα εμφάνιση στην τηλεόραση, στη σειρά Δυο Ξένοι. Τα τραγούδια που ακούγονται στη σειρά είναι απ' το δίσκο Ένστκτο. Παράλληλα κυκλοφορεί τον πέμπτο προσωπικό της δίσκο με τίτλο Θα Αλλάξω τα Δεδομένα. Κύρια επιτυχία έγινε το ομώνυμο τραγούδι, αλλά εν συνόλω ο δίσκος είναι ο πρώτος της Ελίνας που πέρασε σχεδόν απαρατήρητος. Η Ελίνα προσπαθεί να αναθερμάνει τα πράγματα με εμφανίσεις στην τηλεόραση και με αλλαγές του προσωπικού της στυλ, αλλά μάλλον επί ματαίω.

Αυτός Ο Πόλεμος (2001)

Το επόμενο δισκογραφικό δείγμα ήταν ένα cd-single με 5 κομμάτια που κυκλοφόρησε το καλοκαίρι του 2001 με μείγμα λαϊκού και ελαφρής ποπ. Στόχος ήταν να βρεθεί ο παλμός του κοινού, ώστε η ολοκληρωμένη δουλειά που θα κυκλοφορούσε να σηματοδοτούσε το come back της Ελίνας Κωνσταντοπούλου. Όμως, χωρίς την απαιτούμενη προώθηση, το cd-single δεν ακούστηκε πουθενά, με εξαίρεση ίσως κάποια καλοκαιρινή επιτυχία στην επαρχία. Έτσι, δεν κυκλοφόρησε ποτέ ολοκληρωμένο άλμπουμ βασισμένο σε αυτό το cd-single.

Ξεκίνα (2010)

Το Νοέμβριο του 2010 κυκλοφόρησε το 6ο ολοκληρωμένο άλμπουμ της Ελίνας Κωνσταντοπούλου.Σημαδιακός και αυτός ο τίτλος καθώς η Ελίνα ξεκινάει για δεύτερη φορά την καριέρα της. Τρία από τα τραγούδια του άλμπουμ αυτού,μέσα στο οποίο εμπεριέχονται και επανεκτελέσεις τραγουδιών της Thalia και του Christian Castro, ήταν ήδη διαθέσιμα στο youtube από το Σεπτέμβριο.